### NN 123/2025 (24.9.2025.), Pravilnik o provedbi Programa potpora skupinama proizvođača za izradu ili izmjenu specifikacije za zaštićene oznake izvornosti, zaštićene oznake zemljopisnog podrijetla i zajamčeno tradicionalne specijalitete za poljoprivredne i prehrambene proizvode u 2025. godini

Ministarstvo poljoprivrede, šumarstva i ribarstva

1749

Na temelju članka 39., a u svezi s člankom 85. stavkom 4. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORA SKUPINAMA PROIZVOĐAČA ZA IZRADU ILI IZMJENU SPECIFIKACIJE ZA ZAŠTIĆENE OZNAKE IZVORNOSTI, ZAŠTIĆENE OZNAKE ZEMLJOPISNOG PODRIJETLA I ZAJAMČENO TRADICIONALNE SPECIJALITETE ZA POLJOPRIVREDNE I PREHRAMBENE
 PROIZVODE U 2025. GODINI

I. OPĆE ODREDBE

Sadržaj Pravilnika

Članak 1.

Ovim Pravilnikom propisuje se provedba Programa potpora skupinama proizvođača za izradu ili izmjenu specifikacije za zaštićene oznake izvornosti, zaštićene oznake zemljopisnog podrijetla i zajamčeno tradicionalne specijalitete za poljoprivredne i prehrambene proizvode u 2025. godini (u daljnjem tekstu: Program) donesenog Odlukom Vlade Republike Hrvatske, klasa: 022-03/25-04/323, urbroj: 50301-27/15-25-2 od 30. srpnja 2025. godine.

Pojmovnik

Članak 2.

Pojmovi korišteni u ovom Pravilniku imaju sljedeće značenje:

a) »podnositelj zahtjeva« je svaka skupina proizvođača koja je podnijela zahtjev za potporu za izradu ili izmjenu specifikacije za zaštićenu oznaku izvornosti, zaštićenu oznaku zemljopisnog podrijetla ili zajamčeno tradicionalni specijalitet za neki poljoprivredni ili prehrambeni proizvod

b) »korisnik« je svaka skupina proizvođača koja je ostvarila pravo na potporu iz Programa i udovoljava uvjetima Programa i ovoga Pravilnika

c) »projekt« podrazumijeva sve aktivnosti potrebne za izradu Specifikacije proizvoda ili izmjenu Specifikacije proizvoda

d) »Zaštićena oznaka izvornosti« (ZOI) je naziv, koji može biti tradicionalno korišten naziv, kojim se označava proizvod koji potječe iz određenog mjesta, određene regije ili, u iznimnim slučajevima, određene zemlje, čija su kvaliteta ili karakteristike u bitnom ili isključivo posljedica određenog zemljopisnog okruženja i njegovih urođenih prirodnih i ljudskih čimbenika i čije se sve faze proizvodnje odvijaju u točno određenom zemljopisnom području

e) »Zaštićena oznaka zemljopisnog podrijetla« (ZOZP) je naziv, uključujući tradicionalno korišten naziv, kojim se označava proizvod koji potječe iz određenog mjesta, određene regije ili određene zemlje, čija se kvaliteta, ugled ili druga svojstva u bitnom pripisuju njegovom zemljopisnom podrijetlu i kod kojeg se najmanje jedna faza proizvodnje odvija u točno određenom zemljopisnom području.

f) »Zajamčeno tradicionalni specijalitet« (ZTS) je tradicionalno upotrebljavan naziv koji označava proizvod čiji način proizvodnje, prerada ili sastav odgovaraju tradicionalnoj praksi za taj proizvod ili proizvod koji se proizvodi od sirovina ili sastojaka koji se tradicionalno upotrebljavaju.

g) »registrirani nazivi proizvoda« su nazivi poljoprivrednih ili prehrambenih proizvoda koji su zaštićeni i registrirani kao zaštićena oznaka izvornosti, zaštićena oznaka zemljopisnog podrijetla ili zajamčeno tradicionalni specijalitet

h) »poljoprivredni i prehrambeni proizvodi« je izraz koji obuhvaća poljoprivredne proizvode, uključujući prehrambene proizvode i proizvode ribarstva i akvakulture navedene u poglavljima od 1. do 23. kombinirane nomenklature iz drugog dijela Priloga I. Uredbi (EEZ) br. 2658/87, te poljoprivredne proizvode pod tarifnim brojevima kombinirane nomenklature iz Priloga I. Uredbi UREDBA (EU) 2024/1143 EUROPSKOG PARLAMENTA I VIJEĆA od 11. travnja 2024. o oznakama zemljopisnog podrijetla za vino, jaka alkoholna pića i poljoprivredne proizvode, te zajamčeno tradicionalnim specijalitetima i neobveznim izrazima kvalitete za poljoprivredne proizvode, izmjeni uredaba (EU) br. 1308/2013, (EU) 2019/787 i (EU) 2019/1753 te stavljanju izvan snage Uredbe (EU) br. 1151/2012 (SL L 1143 od 23. 4. 2024.), osim vina i jakih alkoholnih pića.

Načela provedbe postupka dodjele potpore

Članak 3.

Načela provedbe postupka dodjele potpore su:

a) načelo jednakog postupanja prema svim korisnicima i svim uključenim stranama pri ostvarivanju prava i ispunjavanju obveza

b) načelo zabrane svake diskriminacije utemeljene na osnovi predodžbi utemeljenih na spolnom, rodnom, rasnom, etničkom, nacionalnom, vjerskom, političkom određenju ili uvjerenju ili na dobnom, obrazovnom, invalidskom, imovinskom, socijalnom ili drugom društvenom pripadanju, osobini ili položaju

c) načelo transparentnosti podrazumijeva da se svi dokumenti kojima se ne krši neko od načela stavljaju dostupnima svim zainteresiranim stranama

d) načelo zaštite osobnih podataka u skladu s propisima kojima se uređuje zaštita osobnih podataka, tajnost podataka i zaštita tajnosti podataka

e) načelo razmjernosti podrazumijeva da je opseg postupanja razmjeran cilju, odnosno očekivanom ishodu

f) načelo sprječavanja sukoba interesa podrazumijeva nepristrano i objektivno obavljanje funkcija i izvršavanje zadataka svih osoba uključenih u postupak dodjele potpore odnosno bespovratnih sredstava, a koje može biti narušeno zbog postojanja (krvnog) srodstva, obiteljskih odnosa ili druge emotivne zajednice, pripadnosti političkoj stranci ili određenom političkom ili drugom uvjerenju, gospodarskog interesa odnosno bilo kojeg drugog zajedničkog interesa s korisnikom i

g) načelo povjerljivosti postupka dodjele potpore podrazumijeva da osobe koje su uključene u postupak dodjele potpore svaki povjerljivi dokument i informaciju (pisanu ili usmenu) povezanu s tijekom postupka dodjele potpore kao i s predmetom postupka dodjele potpore čuvaju kao tajnu, uporabljajući je isključivo u kontekstu i u svrhu provedbe postupka dodjele potpore.

Rodno značenje

Članak 4.

Izrazi koji se koriste u ovome propisu, a imaju rodno značenje, odnose se jednako na muški i ženski rod.

II. UVJETI PRIHVATLJIVOSTI KORISNIKA, UVJETI PRIHVATLJIVOSTI PROJEKTA, PRIHVATLJIVI TROŠKOVI

Uvjeti prihvatljivosti korisnika

Članak 5.

Prihvatljivi korisnici su skupine proizvođača, bez obzira na pravni status, koje:

a) su registrirane na području Republike Hrvatske

b) u svom sastavu imaju najmanje polovinu članova koji proizvode i stavljaju na tržište proizvod na koji se odnosi Specifikacija proizvoda odnosno obavljaju najmanje jednu fazu proizvodnje poljoprivrednog ili prehrambenog proizvoda na koji se odnosi Specifikacija proizvoda te su upisani u odgovarajuće upisnike subjekata i objekata u poslovanju s hranom ili druge odgovarajuće upisnike koje vode nadležna tijela i

c) posjeduju odluku mjerodavnog tijela skupine o pokretanju postupka zaštite naziva proizvoda oznakom izvornosti, oznakom zemljopisnog podrijetla ili kao zajamčeno tradicionalni specijalitet ili pokretanju postupka izmjene Specifikacije proizvoda za već registrirane nazive proizvoda.

Uvjeti prihvatljivosti projekta

Članak 6.

(1) Kako bi se projekt smatrao prihvatljivim za sufinanciranje, u postupku dodjele potpore mora ispuniti sljedeće uvjete prihvatljivosti:

a) provodi se na području Republike Hrvatske,

b) korisnik posjeduje predračun ili predugovor o izradi ili izmjeni Specifikacije sklopljen sa izrađivačem Specifikacije, ako je izrada Specifikacije povjerena trećoj strani,

c) predviđeni troškovi odnose se na aktivnosti potrebne za izradu ili izmjenu Specifikacije proizvoda,

d) naziv proizvoda za koji se izrađuje Specifikacija proizvoda upotrebljava se u trgovini ili svakodnevnom govoru,

e) u slučaju izrade Specifikacije za zaštićene oznake izvornosti i zaštićene oznake zemljopisnog podrijetla postoji opravdana povezanost između kvalitete ili svojstava proizvoda za koji se izrađuje Specifikacija i područja u kojem se proizvod proizvodi,

f) u slučaju izrade Specifikacije za zajamčeno tradicionalni specijalitet, naziv proizvoda je tradicionalno upotrebljavan za označavanje proizvoda ili opisuje tradicionalna svojstva proizvoda.

(2) Projekt se neće smatrati prihvatljivim za sufinanciranje kada je za naziv proizvoda za koji se podnosi zahtjev za dodjelu potpore u tijeku sudski postupak u vezi sa zahtjevom za zaštitu naziva oznakom izvornosti, oznakom zemljopisnog podrijetla ili kao zajamčeno tradicionalni specijalitet.

Prihvatljivi troškovi

Članak 7.

(1) Prihvatljivi troškovi u okviru Programa su troškovi koje imaju skupine proizvođača iz članka 5. ovoga Pravilnika nastali za potrebe izrade ili izmjene Specifikacije proizvoda za zaštićene oznake izvornosti, zaštićene oznake zemljopisnog podrijetla ili zajamčeno tradicionalne specijalitete za poljoprivredne i prehrambene proizvode.

(2) Prihvatljivi troškovi iz stavka 1. ovoga članka su:

a) troškovi izrade same Specifikacije proizvoda za proizvod čiji se naziv želi zaštititi

b) troškovi izrade izmjene Specifikacije proizvoda za već registrirane nazive proizvoda

c) troškovi laboratorijskih ispitivanja, ako su potrebna za dokazivanje određenih svojstava proizvoda navedenih u Specifikaciji proizvoda

d) troškovi anketnog ispitivanja tržišta, ako je potrebno za dokazivanje određenih tvrdnji navedenih u Specifikaciji proizvoda (prihvatljivo je samo ispitivanje provedeno na minimalno 1000 ispitanika od strane subjekta sa registriranom djelatnošću za ispitivanje tržišta)

e) trošak PDV-a za aktivnosti pod točkama a), b), c) i d) ovoga stavka.

III. BROJ ZAHTJEVA PO KORISNIKU, IZNOS POTPORE, KRITERIJ ODABIRA

Broj zahtjeva po korisniku

Članak 8.

U okviru jednog Javnog poziva, isti korisnik može prijaviti najviše dva zahtjeva za dodjelu potpore.

Ukupan iznos potpore po korisniku

Članak 9.

(1) Iznos potpore po korisniku može iznositi najviše 80 % ukup­nih troškova za koje je korisnik podnio zahtjev za potporu.

(2) Za izradu Specifikacije proizvoda za proizvod čiji se naziv želi zaštititi ukupna visina potpore po pojedinom korisniku može iznositi maksimalno 20.000,00 eura.

(3) Za izradu izmjene Specifikacije proizvoda za već registrirane nazive proizvoda ukupna visina potpore po pojedinom korisniku može iznositi maksimalno 5.000,00 eura.

Iznosi potpore po prihvatljivom trošku

Članak 10.

(1) Ukupan iznos potpore za izradu Specifikacije proizvoda iz članka 9. stavka 2. ovoga Pravilnika, može se rasporediti u odnosu na prihvatljive troškove iz članka 7. stavka 2. ovoga Pravilnika samo na sljedeći način:

a) troškovi izrade same Specifikacije proizvoda: maksimalno do 20.000,00 eura

b) troškovi laboratorijskih ispitivanja: maksimalno do 5.000,00 eura

c) troškovi anketnog ispitivanja tržišta: maksimalno do 2.000,00 eura.

(2) Ukupan iznos potpore za izradu izmjene Specifikacije proizvoda za već registrirane nazive proizvoda iz članka 9. stavka 3. ovoga Pravilnika, može se rasporediti u odnosu na prihvatljive troškove iz članka 7. stavka 2. ovoga Pravilnika samo na sljedeći način:

a) troškovi izrade izmijenjene Specifikacije proizvoda sa pripadajućim obrazloženjima: maksimalno do 5.000,00 eura

b) troškovi laboratorijskih ispitivanja: maksimalno do 3.000,00 eura

c) troškovi anketnog ispitivanja tržišta: maksimalno do 2.000,00 eura.

Kriteriji odabira

Članak 11.

(1) Kriteriji odabira imaju za cilj osigurati jednako postupanje prema podnositeljima prijave i korisnicima, učinkovitije korištenje financijskih sredstava i usmjeravanje potpore u skladu sa svrhom Programa.

(2) Prednost pri odabiru imat će zahtjevi za potpore za izradu izmjene Specifikacije za već registrirane nazive proizvoda, a kod tih zahtjeva oni kod kojih veći broj proizvođača sudjeluje u sustavu kvalitete za proizvod čija Specifikacija je predmet financiranja.

(3) U slučaju da se nakon zaprimanja svih pristiglih zahtjeva koji zadovoljavaju kriterije za dodjelu potpore utvrdi da je ukupni iznos zahtjeva veći od iznosa osiguranog u Državnom proračunu za ovu namjenu, iznos potpore po korisniku će se razmjerno umanjiti.

IV. OBJAVA JAVNOG POZIVA I PODNOŠENJE ZAHTJEVA

Objava Javnog poziva, izmjene i poništenje

Članak 12.

(1) Dodjela sredstava iz Programa realizirat će se putem Javnog poziva.

(2) Javni poziv objavljuje i provodi Ministarstvo.

(3) Javni poziv objavljuje se na mrežnim stranicama Ministarstva: poljoprivreda.gov.hr.

(4) Javni poziv je moguće izmijeniti najkasnije zadnji dan prije početka roka za podnošenje Zahtjeva za dodjelu potpore, osim izmjena Javnog poziva koje se odnose na izmjene raspoloživih sredstava, izmjene rokova za podnošenje prijave te ispravak Javnog poziva radi uočene pogreške koje su moguće i nakon roka kojim započinje podnošenje prijava.

(5) Ministarstvo može poništiti Javni poziv prije izdavanja prvog akta u sljedećim slučajevima:

a) kada se na bilo koji način ugrožava načelo jednakog postupanja

b) kada je u Javnom pozivu utvrđena greška koja onemogućava daljnji postupak i/ili

c) ako se utvrde okolnosti koje nisu bile poznate prije objave Javnog poziva, a koje bi dovele do neobjavljivanja ili do drugačijeg sadržaja.

(6) Izmjene i poništenje Javnog poziva objavljuju se na način propisan stavkom 3. ovoga članka.

Podnošenje zahtjeva za potporu

Članak 13.

(1) Korisnik podnosi Zahtjev za dodjelu potpore na obrascu koji će biti objavljen uz Javni poziv.

(2) Zahtjev za dodjelu potpore podnesen izvan roka navedenog u Javnom pozivu će se odbiti.

(3) Ako korisnik podnese više od dva zahtjeva za potporu, u obzir će se uzeti oni s ranijim vremenom podnošenja, dok će ostali biti odbijeni u skladu s člankom 14. stavkom 4. ovoga Pravilnika.

(4) Sva prijavna dokumentacija se popunjava u elektroničkom obliku, ispisuje, ovjerava potpisom osobe ovlaštene za zastupanje i pečatom podnositelja te dostavlja kao izvornik u tiskanom obliku i skenirana u elektroničkom obliku na USB mediju.

(5) Zahtjev za potporu se podnosi isključivo preporučenom poštom s povratnicom, u zatvorenoj omotnici na adresu: Ministarstvo poljoprivrede, šumarstva i ribarstva (za Upravu za stočarstvo i kvalitetu hrane), Ulica grada Vukovara 78, 10 000 Zagreb, s naznakom: »Program potpora skupinama proizvođača za izradu ili izmjenu specifikacije za zaštićene oznake izvornosti, zaštićene oznake zemljopisnog podrijetla i zajamčeno tradicionalne specijalitete za poljoprivredne i prehrambene proizvode u 2025. godini«, uz naznaku NE OTVARATI.

(6) Na omotnici treba biti naznačen naziv i adresa podnositelja prijave te vidljivi datum i vrijeme slanja (sat, minuta, sekunda).

V. POSTUPAK DODJELE POTPORE I OBVEZE KORISNIKA

Administrativna kontrola i rangiranje zahtjeva za potporu

Članak 14.

(1) Nadležno tijelo zaduženo za upravljanje, provedbu i praćenje provedbe Javnog poziva je Ministarstvo.

(2) Ministarstvo osniva Povjerenstvo za obradu Javnog poziva (u daljnjem tekstu: Povjerenstvo), koje provodi administrativnu kontrolu i rangiranje prijava.

(3) Po završenoj administrativnoj kontroli i rangiranju, a na temelju prijedloga Povjerenstva, Ministarstvo donosi skupnu Odluku o dodjeli sredstava i/ili pojedinačnu Odluku o odbijanju zahtjeva.

(4) Odluka o odbijanju zahtjeva donosi se za nepravovremene ili neprihvatljive prijave.

Dopuna i/ili ispravak zahtjeva za potporu

Članak 15.

Ako Povjerenstvo iz članka 14. stavka 2. ovoga Pravilnika utvrdi da je zahtjev za potporu nepotpun ili su potrebna dodatna obrazloženja, Ministarstvo može zatražiti od podnositelja zahtjeva dopunu dokumentacije.

Ugovaranje potpore i isplata

Članak 16.

(1) Na temelju Odluke o dodjeli sredstava iz članka 14. stavka 3. ovoga Pravilnika, odabrani korisnici i Ministarstvo potpisuju pojedinačne Ugovore o dodjeli potpore.

(2) Korisnik potpore je dužan u roku od 5 dana od zaprimanja Ugovora o dodjeli potpore, isti vratiti potpisan Ministarstvu.

(3) Ministarstvo je ovlašteno u bilo kojem trenutku, ako za istim postoji potreba, izraditi dodatak Ugovoru o dodjeli potpore radi ispravljanja administrativnih pogrešaka učinjenih omaškom prilikom izrade Ugovora o dodjeli potpore i/ili bilo kojeg akta iz ovoga Pravilnika koji je s njim u izravnoj i/ili neizravnoj vezi.

(4) Pravo na isplatu sredstava stječe se potpisivanjem Ugovora o dodjeli potpore, a isplata potpore biti će izvršena na račun korisnika sredstava nakon što Ministarstvo zaprimi potpisani Ugovor o dodjeli potpore.

Obveze korisnika potpore

Članak 17.

(1) Korisnik potpore dužan je dodijeljena financijska sredstva utrošiti u roku od 18 mjeseci od datuma isplate potpore.

(2) Najkasnije 19 mjeseci nakon datuma isplate potpore, korisnik je dužan Ministarstvu dostaviti završno financijsko izvješće sa preslikama računa i izvršenih bankovnih transakcija iz kojih je razvidno da je dodijeljena potpora namjenski utrošena.

(3) Najkasnije 19 mjeseci nakon datuma isplate potpore, korisnik je dužan Ministarstvu podnijeti zahtjev za zaštitu naziva proizvoda za koji je sufinancirana izrada Specifikacije ili podnijeti zahtjev za izmjenu Specifikacije proizvoda, za koju je sufinancirana izrada izmjene.

(4) Ako je došlo do bilo kakvih prilika koje bi mogle utjecati na izvršenje obveza korisnika potpore, korisnik potpore je o tome dužan bez odgađanja pisanim putem obavijestiti Ministarstvo.

Povrat potpore

Članak 18.

(1) U slučaju neopravdanih plaćanja, korisnik potpore dužan je vratiti iznos koji mu je Ministarstvo isplatilo na temelju Ugovora o dodjeli potpore.

(2) U slučaju da je korisnik iskoristio manje sredstava nego što je planirano u zahtjevu za potporu, dužan je razliku sredstava vratiti Ministarstvu.

(3) Povrat sredstava u slučaju iz stavka 1. i 2. ovoga članka, korisnik je dužan vratiti Ministarstvu nakon zaprimanja obavijesti Ministarstva o istome, a najkasnije u roku od 30 dana.

VI. ROKOVI I ČUVANJE DOKUMENTACIJE

Računanje rokova

Članak 19.

(1) Rokovi propisani ovim Pravilnikom i Javnim pozivom se računaju na dane.

(2) Dan u koji pada događaj od kojega se računa trajanje roka ne uračunava se u rok, već se početak roka računa od prvoga sljedećeg dana.

(3) Istjecanje roka može se označiti i određenim datumom.

(4) Rok određen na dane teče svakog kalendarskog dana, bez obzira radi li se o blagdanu ili neradnom danu. Samo ako posljednji dan roka pada na državni blagdan u danu koji se ne radi ili u subotu i nedjelju, rok istječe tek protekom prvog idućeg radnog dana.

Čuvanje dokumentacije

Članak 20.

Korisnik mora imati i čuvati originalnu dokumentaciju u vezi sa (su)financiranim troškovima najmanje pet godina nakon isplate potpore.

VII. ZAŠTITA PODATAKA

Zaštita osobnih podataka

Članak 21.

Svi osobni podaci prikupljeni na temelju ovoga Pravilnika prikupljaju se i obrađuju u svrhu provedbe Javnog poziva, kontrole zahtjeva korisnika i informiranja javnosti, u skladu s propisima koji uređuju zaštitu osobnih i drugih podataka, posebno Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka SL 119/1, 4. 5. 2016.).

VIII. PRAVNI LIJEK

Uputa o pravnom lijeku

Članak 22.

Na akte koji se izdaju po ovome Pravilniku nije dopuštena žalba, ali se može pokrenuti upravni spor, u skladu s člankom 12. stavkom 2. Zakona o općem upravnom postupku (»Narodne novine«, br. 47/09. i 110/21.).

IX. STUPANJE NA SNAGU

Stupanje na snagu

Članak 23.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 310-26/25-01/48
 Urbroj: 525-13/905-25-9
 Zagreb, 10. rujna 2025.

Potpredsjednik Vlade
 i ministar
 David Vlajčić, v. r.